Φραγκίσκος Παπαμανώλης

Ο Φραγκίσκος Παπαμανώλης, OFMCap (Άνω Σύρος, 5 Δεκεμβρίου 1936 - Ερμούπολη, 2 Οκτωβρίου 2023) ήταν καθολικός ιερέας και επίσκοπος. Διετέλεσε Επίσκοπος Σύρου - Μήλου, Θήρας και Αποστολικός Τοποτηρητής Κρήτης, από το 1974 έως το 2014.

 Βιογραφικά στοιχεία 
Γεννήθηκε στην Άνω Σύρο στις 5 Δεκεμβρίου 1936.

Έγινε δεκτός στο Τάγμα των Φραγκισκανών Καπουκίνων στις 7 Αυγούστου 1954, αφού αποφοίτησε από το γυμνάσιο της Σύρου. Από το 1955 έως το 1963 σπούδασε φιλοσοφία στο Παλέρμο, θεολογία στις Συρακούσες και την Μεσσήνη και κατηχητική στο Ποντιφικό Πανεπιστήμιο του Λατερανού.

Χειροτονήθηκε ιερέας στον Καθεδρικό Ιερό Ναό Αγίου Γεωργίου της Άνω Σύρου στις 29 Απριλίου 1962. Από το 1963 έως το 1968, υπηρέτησε ως εφημέριος στην Ενορία της Ιεράς Καρδίας του Ιησού στην Κέρκυρα. 

Στις 3 Δεκεμβρίου 1968 διορίστηκε Γενικός Ηγούμενος των Πατέρων Καπουκίνων στην Ελλάδα. Με αυτή την ιδιότητα, φρόντισε για την ανοικοδόμηση της Ιεράς Μονής των Πατέρων Καπουκίνων (εγκαινιάστηκε στις 27 Φεβρουαρίου 1970) και του Ιερού Ναού του Αγίου Φραγκίσκου (εγκαινιάστηκε στις 4 Οκτωβρίου 1970) στους Αγίους Αναργύρους Αττικής.

Υπήρξε μέλος των συνοδικών επιτροπών της Ποιμαντικής, της Κατηχητικής και της Λειτουργικής, ενώ η Ιεραρχία τον διόρισε και δικαστή του Πρωτοβάθμιου Εκκλησιαστικού Δικαστηρίου για υποθέσεις γάμων. Την περίοδο 1970-1974, οργάνωσε την ποιμαντική της περιοχής των Αγίων Αναργύρων Αττικής, την οποία το 1975 ο Αρχιεπίσκοπος Νικόλαος Φώσκολος ίδρυσε ως ενορία. 

Στις 27 Ιουνίου 1974, ο Πάπας Παύλος ΣΤ΄ τον ονόμασε Επίσκοπο Σύρου, Θήρας και Αποστολικό Τοποτηρητή Κρήτης.Bishop Frangkiskos Papamanolis, O.F.M. Cap. Χειροτονήθηκε επίσκοπος στις 20 Οκτωβρίου 1974 στον Καθεδρικό Ναό του Αγίου Γεωργίου στην Άνω Σύρο (έδρα της Επισκοπής Σύρου) από τον προκάτοχό του, Γεώργιο Ξενόπουλο και τους συγχειροτονούντες αρχιερείς τον Ιωάννη Περρή (Αρχιεπίσκοπο Νάξου-Τήνου) και τον Νικόλαο Φώσκολο (Αρχιεπίσκοπο Αθηνών). 

Το 2004 ανέλαβε την Προεδρία της Ιεράς Συνόδου της Καθολικής Ιεραρχίας Ελλάδος και παρέμεινε Πρόεδρος έως τον Νοέμβριο του 2016.

Το 2014, έπειτα από σαράντα συναπτά έτη και αφού είχε ξεπεράσει κατά τρία χρόνια το όριο ηλικίας (75 έτη), αποφάσισε να αποχωρήσει από τη θέση του Επισκόπου. Στις 2 Ιουλίου του ίδιου έτους, χειροτόνησε στη θέση του τον Πέτρο Στεφάνου.

Ήταν Πρόεδρος της Ιεράς Συνόδου της Ιεραρχίας και της Συνοδικής Επιτροπής για τη Θεία Λατρεία. Υπήρξε Πρόεδρος των Συνοδικών Επιτροπών για την Κατήχηση, την Ποιμαντική της Νεολαίας και εκπρόσωπος της Ιεραρχίας στον Σύνδεσμο Καθολικού Εφημεριακού Κλήρου Ελλάδος.

Απεβίωσε στις 2 Οκτωβρίου 2023, σε ηλικία 86 ετών.

 Παραπομπές 

 Πηγές 
 Η Καθολική Εκκλησία στην Ελλάδα
 Βιογραφικό στο Catholic-hierarchy.org 

Κατηγορία:Επίσκοποι Σύρου
Κατηγορία:Επίσκοποι Θήρας
Κατηγορία:Έλληνες Ρωμαιοκαθολικοί